CELEX: 32017R1598
Language: sl
Date: 2017-09-22 00:00:00
Title: Izvedbena uredba Komisije (EU) 2017/1598 z dne 22. septembra 2017 o spremembi Izvedbene uredbe (EU) 2015/1518 o uvedbi dokončne protidampinške dajatve na uvoz biodizla s poreklom iz Združenih držav Amerike po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009

23.9.2017   
            
            
               SL
            
            
               Uradni list Evropske unije
            
            
               L 245/1
            
         IZVEDBENA UREDBA KOMISIJE (EU) 2017/1598
   z dne 22. septembra 2017
   o spremembi Izvedbene uredbe (EU) 2015/1518 o uvedbi dokončne protidampinške dajatve na uvoz biodizla s poreklom iz Združenih držav Amerike po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9(4) Uredbe,
   ob upoštevanju naslednjega:
   
               (1)
            
            
               Komisija je z Izvedbeno uredbo (EU) 2015/1518 (2) uvedla dokončno protidampinško dajatev na uvoz biodizla s poreklom iz Združenih držav Amerike po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009 (3).
            
         
               (2)
            
            
               Primerno je omogočiti družbam, ki niso izvažale biodizla v obdobju prvotne preiskave, da zahtevajo pregled, ali zanje velja stopnja dajatve, uvedena za sodelujoče družbe, ki niso vključene v vzorec. Tak pregled se izvede, če novi izvoznik ali proizvajalec v obravnavani državi izvoznici Komisiji predloži zadostne dokaze, da (1) izdelka ni izvažal v obdobju preiskave, na osnovi katerega so bili ukrepi določeni, (2) ni povezan z nobenim izvoznikom ali proizvajalcem, za katerega veljajo uvedeni ukrepi, ter (3) je zadevno blago dejansko izvažal ali prevzel nepreklicno pogodbeno obveznost, da bo po koncu obdobja preiskave izvozil znatno količino v Unijo.
            
         
               (3)
            
            
               Vendar Izvedbena uredba (EU) 2015/1518 ni določila možnosti, da novi izvozniki lahko zahtevajo tak pregled. Zato bi bilo treba Uredbo ustrezno spremeniti.
            
         
               (4)
            
            
               Ukrepi iz te uredbe so v skladu z mnenjem odbora, ustanovljenega v skladu s členom 15(1) Uredbe (EU) 2016/1036.
            
         
               (5)
            
            
               Glede na navedeno bi bilo treba ustrezno spremeniti člen 1 Izvedbene uredbe (EU) 2015/1518 –
            
         SPREJELA NASLEDNJO UREDBO:
   Člen 1
   V členu 1 Izvedbene uredbe (EU) 2015/1518 se doda naslednji odstavek 6:
   
      „6.   Kadar katera koli stran iz Združenih držav Amerike Komisiji predloži zadostne dokaze, da:
      
                  (a)
               
               
                  ni izvažala blaga, opisanega v odstavku 1 in s poreklom iz Združenih držav Amerike, v obdobju preiskave (od 1. aprila 2007 do 31. marca 2008),
               
            
                  (b)
               
               
                  ni povezana z nobenim izvoznikom ali proizvajalcem, za katerega veljajo ukrepi, uvedeni s to uredbo, ter
               
            
                  (c)
               
               
                  je zadevno blago dejansko izvažala ali prevzela nepreklicno pogodbeno obveznost, da bo po koncu obdobja preiskave izvozila znatno količino v Unijo,
               
            lahko Komisija spremeni Prilogo I, da za navedeno stran določi dajatev, ki se uporablja za sodelujoče proizvajalce, ki niso vključeni v vzorec, tj. 115,6 EUR na tono.“
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 22. septembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 21.
   
      (2)  Izvedbena uredba Komisije (EU) 2015/1518 z dne 14. septembra 2015 o uvedbi dokončne protidampinške dajatve na uvoz biodizla s poreklom iz Združenih držav Amerike po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009 (UL L 239, 15.9.2015, str. 69).
   
      (3)  Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51).